SKRIFTLIG FORESPØRGSEL E-4007/00

af Carles-Alfred Gasòliba i Böhm (ELDR) til Kommissionen

(21. december 2000)

Om: Kloakledning til spildevand i Borriana

Borriana i den autonome region Valencia har en befolkning på over 26 000 indbyggere. Byen er forsynet med et rensningsanlæg for spildevand med et dertil hørende kloaknet. Strukturmæssigt er byen opdelt i en bykerne, hvor størstedelen af indbyggerne bor, og nogle kystområder, hvor der bor omkring 4 000 mennesker på helårsbasis, mens antallet i sommermånederne svinger mellem 14 000 og 15 000, eftersom byen ligger i et turistområde.

Den nordlige del af kystboligområdet ligger få meter fra kystlinjen. Dette område, som er udlagt som område for enfamilieboliger, og som er meget tæt bebygget, er hverken forsynet med kloaker eller nogen form for rensningsanlæg til spildevandet fra boligerne. På trods af flere klager fra beboerne har kommunalbestyrelsen i Borriana for over 3 år siden standset anlægget af kloakledningen. Denne kloakledning skulle lede spildevandet til rensningsanlægget, således at det kunne undgås at lede byspildevandet direkte ud i Middelhavet.

Rådets direktiv 91/271/EØF af 21. maj 1991(1) om rensning af byspildevand forpligter medlemsstaterne til at sikre, at alle byområder med over 2 000 indbyggere er forsynet med anlæg til opsamling og rensning af byspildevand; samtidig skal følsomme områder med over 10 000 indbyggere senest den 31. december 1998 være forsynet med kloaknet og rensningsanlæg. For ikke-følsomme områder med over 15 000 indbyggere er fristen den 31. december 2000. Det er umuligt for kommunalbestyrelsen i Borriana at overholde disse tidsfrister på grund af den stadige forsinkelse af anlægget af kloakledningen i Avenida de la Constitución.

Kommunalbestyrelsens manglende overholdelse af disse bestemmelser forringer miljøet i hele Borrianas kystområde; forureningen af havmiljøet er betydelig, idet der ud over spildevandet fra boligerne også udledes spildevand fra de tre eksisterende vandingskanaler, som ikke blot omfatter spildevand fra bebyggelsen, men også overskydende vand fra citrusmarkerne og fra nogle mindre virksomheder, som benytter vandingskanalerne til udledning af spildevand.

Hvilke foranstaltninger agter Kommissionen på baggrund af denne forringelse af kystmiljøet i Borriana kommune og det deraf følgende tab af plante- og dyreliv i havet og virkninger for strandene at træffe for at sikre overholdelse af miljøbestemmelserne inden for de frister, der er fastsat i direktiv 91/271/EØF?

(1) EFT L 135 af 30.5.1991, s. 40.

Svar afgivet på Kommissionens vegne af Margot Wallström

(28. februar 2001)

Som det ærede medlem fremfører, er det i henhold til Rådets direktiv 91/271/EØF af 21. maj 1991 om rensning af byspildevand påbudt medlemsstaterne at sikre, at alle byområder med over 2 000 personækvivalenter (PE) (personækvivalenten er en måleenhed for den organiske forurening, der svarer til den gennemsnitlige forurening fra en person i døgnet) forsynes med systemer til opsamling og rensning af byspildevand. Mindstekravet er sekundær (dvs. biologisk) behandling. Således skal bysamfund på over 15 000 PE være udstyret med et system til opsamling og sekundær behandling med virkning fra den 31. december 2000. Bysamfund på over 10 000 PE, der udleder deres spildevand til vandområder, som medlemsstaterne har udpeget som følsomme, skulle pr. 31. december 1998 være udstyret med mere vidtgående opsamlings- og rensningssystemer end sekundær behandling. For mindre bysamfund er fristen den 31. december 2005.

Kommissionen har netop gennemgået situationen, for så vidt angår opfyldelsen af den første frist den 31. december 1998, og vil i nær fremtid offentliggøre en rapport herom og en oversigt over spildevandsrensningen i alle europæiske byer med over 150 000 PE.

Byområdet Borriana, som ligger i den autonome region Valencia i Spanien, og som ifølge det ærede medlem har over 26 000 indbyggere, udleder sit spildevand til et område, der ikke er følsomt. Fristen for opsamling og rensning af dette spildevand var altså den 31. december 2000.

Kommissionen har netop indledt kontrollen med de byområder, for hvilke fristen er den 31. december 2000. Kommissionen ved allerede, at en række spanske byområder, ud over Borriana, ikke opfyldte direktivets krav på denne dato. Efter at have gennemgået situationen vil Kommissionen i givet fald indlede en overtrædelsesprocedure imod Spanien for ikke at have overholdt fristen den 31. december 2000.